АНАЛИЗ

*на оперативната дейност на ДП “ССВ”*

*за м. Септември, 2015г.*

Към края на отчетния период, ДП “ССВ” декларира нетни приходи от продажби в размер на 7444 хил. лв., съставени практически от 100% СМР; 518 хил. лв. други приходи и 18 хил. лв. приходи от лихви. Нарастването на реализацията е с 6% спрямо предходния месец и в пъти над числото от същия период на 2014г., вкл. се запазва и преизпълнението на заложеното в бизнес плана. В този смисъл и отчетените през периода приходи от продажби се дължат основно на работата по договорите с БТК и изпълнението на проекта за широколентов достъп на ИА ЕСМИС. Динамиката в останалите две графи на месечна база е минимална, оставайки много различна от предходните години, в следствие на силно намалелите финансови приходи след затварянето на КТБ и липсващото бюджетното финансиране на изпълняваните публични задачи.

В сегмента на разходната част за периода се отчитат значително повече разходи за оперативна дейност, сравнено както със заложеното в бизнес плана, така и с числата година назад, което естествено респондира с по-големия обем реализирани приходи и е следствие главно на изпълнението на проекта за широколентов достъп на ИА ЕСМИС по ОПРР, където продължават да се разходват значителни средства за навременното изпълнение на проекта.

Няма промяна във вътрешната сегментация на разходите, където над половината от общия обем разходи продължава да се формира от тези при материалите и външните услуги, където подсегмента на материалите е съставен от над две трети разходи за материали за СМР, а останалото са разходи за горива, масла и други. Разходите за външни услуги в настоящия период са преобладаващо по изпълнението на договорите с БТК и проекта за широколентов достъп на ИА ЕСМИС.

Разходите за осигуровки на персонала са малко над отчетеното в същия период на 2014г. и заложеното в бизнес-плана за периода, в следствие на вътрешната динамика на персонала.

При разходите в перо „други” за периода се отчитат 668 хил. лв., от които 485 хил. лв. са балансова стойност на продадени материали, а 51 хил. лв. са транспортни разходи на други обекти, с което обичайните други разходи са в размер на 132 хил. лв., което е над заложеното в бизнес-плана като това основно са разходи за командировки.

За периода се отчита счетоводна печалба в размер на 296 хил. лв., което е над заложеното в бизнес плана за периода и в пъти над отчетеното година назад. Динамиката в стойностите на резултата остава на позитивна територия като следствие на усилията по изпълнението на подписаните договори, вкл. на проекта за широколентов достъп на ИА ЕСМИС по ОПРР, както и въпреки продължаващата липса на бюджетно финансиране на изпълняваните публични задачи.

В края на м. септември 2015г. се отчитат вземания с общ обем 3118 хил. лв., от които 1403 хил. лв. от клиенти и доставчици и 1715 хил. лв. други. Във вътрешното сегментиране на тази група отново водещи са «Консорциум ССВ-ТСВ 2015» и свързаните с него лица (1582 хил. лв), следвани от БТК (629 хил. лв), ДУССД/МВР (165 хил. лв), Електрон Прогрес/МО (83 хил. лв) и др., следвани от други основни контрагенти на предприятието. В подсегмент «други» са осчетоводени вземания по гаранции, начисления на данъци, лихви и други.

Лекото покачване в графата на вземанията спрямо предходния месец се дължи на фактурирани СМР. Трябва да се отбележи, че от общо вземанията около 90% са текущи и тяхното разплащане е въпрос на технологично време за изпълнение на клаузите по договорите.

Относно задълженията, към 30.09.2015г. се отчитат общо 1828 хил. лв., по-малко спрямо предходния месец, но доста над обема в същия период на 2014г. Това моментно състояние все още се дължи основно на разходите за материали и външни услуги по изпълнението на проекта на ИА ЕСМИС за широколентов достъп по ОПРР.

Въпреки продължаващата низходяща динамика, вътрешното сегментиране в графата на задълженията продължава да се характеризира с натрупаните разходи за материали и външни услуги, главно по изпълнение на проекта за широколентов достъп на ИА ЕСМИС по ОПРР (1259 хил. лв.). Вътрешното сегментиране на задълженията продължава да се формира основно от двата обичайни подсегмента – доставчици и други.

Всички задължения на предприятието продължават да бъдат принципно текущи и се нулират с изплащането на възнаграждения, данъци и горива в следващия месец, както и с изпълнение на технологичното време за разплащане с контрагентите, съответно спрямо клаузите на договорите за изпълнение на СМР.

## Ивайло Тодоров

*Главен директор на ДП „ССВ”*